Dodo se ‘Foto’s’ skitter steeds boaan Top-20Dodo Nyoka, naaswenner van ‘Die Kontrak 2’. (Foto: Dodo Nyoka/Facebook) Die naaswenner van die tweede seisoen van Die Kontrak 2, Dodo Nyoka, se enkelsnit “Foto’s” kraai vir ŉ tweede opeenvolgende week koning op Maroela Media se Afrikaanse Top-20. Dié rasperstemsanger is onlangs tydens die eerste vertoning van die massakonsert Afrikaans is Groot as die naaswenner van dié program aangewys en sy eerste enkelsnit pronk reeds op verskeie trefferparades. “Foto’s” se musiekvideo is al meer as 270 000 keer op YouTube gekyk en is boonop 44ste in die lys van die mees gekykte YouTube-video’s in Suid-Afrika. “Ek was natuurlik ŉ bietjie teleurgesteld toe ek nie gewen het nie, maar die oomblik toe ek vir Samantha in die oë kyk, kon ek sien hoe ongelooflik bly sy is. Ek het haar nog nooit vandat ek haar ken so gelukkig soos in daardie oomblik gesien nie en daarom was ek opreg bly saam met haar,” het dié sanger in ŉ onlangse onderhoud met Maroela Media gesê. Dodo meen hy het eintlik reeds gewen toe hy met elke opname sy familie in die gehoor gesien het. Bernice West is vandeesweek steeds kort op sy hakke met haar treffersnit “Lyfie” wat tans die no. 2-posisie beklee, terwyl Die Kontrak 2-wenner, Samantha Leonard, se “Net een keer” ongelukkig na die no. 10-posisie geval het. In vandeesweek se Top-20 is daar verder vyf liedjies wat klim, agt wat hul plek verloor en vier wat onveranderd bly. * Die Maroela Media Afrikaanse Top-20 word saamgestel deur enkelsnituitreikings en verskeie datafaktore word in ag geneem: Apple Music- en Spotify-stromings, YouTube-kykbeurte (spesifiek week-tot-week-data) asook radiospeeltyd. Fisieke albumverkope het geen invloed op dié treffersparade nie. Nuwe uitreikings Stephan Visagie se jongste enkelsnit is pas bekendgestel. (Foto: Facebook/Stephan Visagie) Die Afrikaanse sanger Stephan Visagie se jongste enkelsnit, “Amper daar”, is pas bekendgestel en sal ook op sy komende nuwe album verskyn. Visagie se vorige album, Rondloper, is in 2016 uitgereik en sy nuwe een beloof om ŉ vars, nuwe klank vir aanhangers te bied. Hy vertel dat “Amper daar” kort voor sy pa se dood neergepen is en dit is ŉ herinnering aan sy pa en vriende wat hy die afgelope paar jaar verloor het. “Dis ŉ lied van hoop en geloof. Dit gaan daaroor dat ŉ mens sterker is as wat jy dink,” vertel hy. Ander liedjies wat ook die afgelope week bekendgestel is, is Prop se “Bosveld vakansie”, CheraLee se “Plekkie onder die son”, Gevoel van veiligheid en Jacques Leonard se “Ek’s okay”, Jan Blohm en Ryno Velvet se “Toe roep ek jou naam” en Die Eindste se “Jy was net beter”.